अगर आप खुद को एक लॉयर के रूप में आगे बढ़ाना चाहते हैं, तो दुविधा में समय गंवाने की बजाय अपनी रुचियों के अनुसार सोच-समझकर कदम आगे बढ़ाएं। सबसे पहले अपनी पसंद-नापसंद पर अच्छी तरह से विचार कर लें। देखें कि लॉ सेक्टर में आपका मन कितना लग सकता है। अगर खुद को इस फील्ड के लिए सक्षम मानते हैं और लगता है कि इस करियर को आप भरपूर एंज्वॉय भी करेंगे, तो ग्रेजुएशन के बाद किसी अच्छे संस्थान से तीन साल का एलएलबी कोर्स कर सकते हैं। कोर्स करके बार काउंसिल से पंजीकरण कराने के बाद आप कोर्ट में प्रैक्टिस कर सकते हैं। शुरुआत में किसी सीनियर वकील के साथ काम करके व्यावहारिक अनुभव हासिल करना उपयोगी हो सकता है। कोर्ट में प्रैक्टिस न करना चाहें, तो किसी कॉरपोरेट कंपनी के लीगल विंग या लीगल कंसल्टेंसी देने वाली फर्म का हिस्सा भी बन सकते हैं।